Broj: 711-I-1101-P-63-20/21-02-17

Zagreb, 11. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Zlatana Avara, zamjenika gradonačelnika Grada Varaždina do 7. lipnja 2021.,** na 130. sjednici, održanoj dana 11. lipnja 2021., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Zlatana Avara, zamjenika gradonačelnika Grada Varaždina do 7. lipnja 2021., zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik u svojstvu člana Skupštine trgovačkog društva Vartop d.o.o. dana 18. studenoga 2017. donio odluku o imenovanja Zdravka Rogine za direktora navedenog trgovačkog društva, bez prijedloga Gradskog vijeća Grada Varaždina.**

**II. Poziva se dužnosnik Zlatan Avar da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. izreke te na ostale navode iz obrazloženja ove odluke.**

Obrazloženje

Povjerenstvo je po službenoj dužnosti 22. veljače 2020. pod brojem: 711-U-970-P-63/20-01-3, a na temelju dokumentacije u spisu P-23/18, otvorilo predmet protiv dužnosnika Zlatana Avara, zamjenika gradonačelnika Grada Varaždina do 7. lipnja 2021., povodom koje se vodi predmet P-63/20.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Zlatan Avar prestao obnašati dužnost zamjenika gradonačelnika Grada Varaždina 7. lipnja 2021., na koju je bio izabran u mandatu 2017. – 2021.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenoga Zakona, stoga je dužnosnik Zlatan Avar povodom obnašanja dužnosti zamjenika gradonačelnika Grada Varaždina obvezan postupati sukladno odredbama ZSSI-a.

Prvenstveno utvrđuje da je na 75. sjednici, održanoj 16. siječnja 2020. donijelo odluku Broj: 711-I-321-P-23-18/20-13-19, kojom je utvrdilo da se postupak za odlučivanje o sukobu interesa protiv dužnosnika Ivana Čehoka, gradonačelnika Grada Varaždina, vezano uz imenovanje Zdravka Rogine na mjesto direktora društva VARTOP d.o.o. neće pokrenuti, obzirom da iz zaprimljene dokumentacije i očitovanje ne proizlazi da je u postupanju dužnosnika došlo do moguće povrede odredbi ZSSI-a.

U navedenom predmetu P-23/18, odluka je donesena na temelju zaprimljenog očitovanja trgovačkog društva VARTOP d.o.o. od 22. ožujka 2018., u kojem se navodi da je zbog ostavke dotadašnjeg direktora i potrebe daljnjeg kontinuiranog upravljanja, a nakon obavljenih konzultacija od strane Skupštine društva, za novog direktora imenovan Zdravko Rogina i to na određeno vrijeme (najduže do isteka jedne godine) u okviru kojeg će se provesti javni natječaj i odabrati novi direktor.

Nadalje se u istom dopisu ističe da je odluku o imenovanju Uprave trgovačkog društva VARTOP d.o.o., kojom je Zdravko Rogina imenovan za direktora trgovačkog društva, na određeno vrijeme do provođenja javnog natječaja, potpisao zamjenik gradonačelnika, dužnosnik Zlatan Avar, sukladno članku 63. stavku 32. Statuta Grada Varaždina.

Uvidom u Statut Grada Varaždina („Službeni vjesnik Grada Varaždina“, broj 4/14.) utvrđeno je da je člankom 63. stavkom 1. točkom 29. propisano da gradonačelnik Grada Varaždina imenuje i razrješava predstavnike Grada Varaždina u tijelima trgovačkih društava u kojima Grad Varaždin ima udjele ili dionice, ako posebnim zakonom nije drukčije određeno, dok je točkom 32. propisano da obavlja dužnost člana skupštine trgovačkih društava u kojima Grad Varaždin ima 100% udjela ili dionica, te određuje predstavnika Grada Varaždina u skupštinama trgovačkih društava u kojima Grad Varaždin nema 100% udjela ili dionica.

Na zahtjev Povjerenstva, Grad Varaždina očitovao se dopisom, KLASA: 024-01/19-01/4, URBROJ: 2186/01-01-19-4 od 25. veljače 2019., u kojem se navodi da je Odlukom o osnivanju trgovačkog društva VARTOP d.o.o. objavljenom u službenom glasilu Grada Varaždina dana 02. prosinca 2013.g. u članku 5. propisano da skupštinu društva čini jedan član društva kojeg predstavlja i zastupa gradonačelnik, dok je člankom 6. iste odluke propisano da Gradsko vijeće Grada Varaždina ovlašćuje gradonačelnika da dade Izjavu o osnivanju Trgovačkog društva VARTOP d.o.o. te da donese odluku o imenovanju uprave/direktora s mandatom do imenovanja direktora po provedenom javnom natječaju, a najduže na vrijeme od 1 (jedne) godine od dana imenovanja čime je gradonačelniku kao Skupštini predmetnog društva Gradsko Vijeće Grada Varaždina dalo ovlaštenje za imenovanje direktora do provedenog javnog natječaja.

Nadalje, u očitovanju se navodi kako je zbog izvanredne situacije, ostavke tadašnjeg direktora društva VARTOP d.o.o., gradonačelnik na temelju ovlaštenja iz članka 6. Odluke o osnivanju društva bez odlaganja donio odluku o imenovanju uprave društva kojom je Zdravko Rogina imenovan za novog direktora društva. Izjavom od dana 17. listopada 2017. godine isti je predmetno imenovanje prihvatio. Odlukom o imenovanju uprave društva utvrđeno je da Zdravku Rogini mandat direktora počinje danom donošenja odluke i traje do imenovanja novog direktora na temelju javnog natječaja, a najduže do isteka jedne godine od dana donošenja odluke o imenovanju uprave društva VARTOP d.o.o.

Također, u predmetnom očitovanju se navodi da je o donesenoj odluci Gradsko vijeće Grada Varaždina odmah obaviješteno, a što je razvidno i iz zapisnika s 5. sjednice Gradskog vijeća koja se održala 24. listopada 2017., na kojoj je Alen Kišić, član Mandatne komisije, na početku sjednice obavijestio njegove članove o donošenju navedene odluke o imenovanju. Isto tako, navodi se da se u vezi upoznatosti Gradskog vijeća s činjenicom imenovanja Zdravka Rogine za direktora društva VARTOP d.o.o., dostavlja i zapisnik s 4. sjednice Odbora za izbor i imenovanje Gradskog vijeća Grada Varaždina iz kojeg je vidljivo da je Odbor na mjesto Zdravka Rogine kao člana Odbora za prostorno uređenje, komunalno stambeno gospodarstvo i zaštitu okoliša Gradskog vijeća predložilo imenovanje Aurelije Šemige upravo zbog činjenice imenovanja Zdravka Rogine za direktora VARTOP d.o.o. U odnosu na ovlaštenje za potpisivanje predmetne odluke o imenovanju uprave društva VARTOP d.o.o. istaknuto je da je navedena odluka potpisana na temelju punomoći kojom je gradonačelnik opunomoćio svog zamjenika da zastupa Grad Varaždin na Skupštini društva VARTOP d.o.o. 18. listopada 2017.g. budući da je gradonačelnik bio službeno spriječen. Navedena punomoć se odnosila na pravo glasanja i raspravljanja o svim odlukama na dnevnom redu Skupštine kao i potpisivanja eventualnih odluka.

Trgovačko društvo VARTOP d.o.o. je u uz očitovanje dostavilo odluku o imenovanju Uprave trgovačkog društva VARTOP d.o.o. od 18. listopada 2017., koju je potpisao dužnosnik Zlatan Avar („u zamjeni“), kojom se odlukom Zdravko Rogina imenuje na funkciju direktora tog društva.

Očitovanju su priloženi i odluka o osnivanju Uprave trgovačkog društva VARTOP d.o.o., koju je donijelo Gradsko vijeće Grada Varaždina 2. prosinca 2013., koja u članku 6. ovlašćuje gradonačelnika Grada Varaždina da dade izjavu o osnivanju te donese odluku o imenovanju uprave/direktora s mandatom do imenovanja direktora po provedenom javnom natječaju, a najdulje na vrijeme od 1 godine od dana imenovanja, ostavka na funkciju direktora trgovačkog društva VARTOP d.o.o. koju je 17. listopada 2017. podnio Dubravko Vrdoljak, punomoć kojom je dužnosnik Ivan Čehok, gradonačelnik, 17. listopada 2017. ovlastio dužnosnika Zlatana Avara, da na Skupštini trgovačkog društva VARTOP d.o.o. zastupa Grad Varaždin te raspravlja i glasa o svim odlukama, izjava Zdravka Rogine o prihvaćanju mjesta direktora društva VARTOP d.o.o. od 17. listopada 2017., izvješće sa 4. sjednice Odbora za izbor i imenovanja Gradskog vijeća Grada Varaždina održane 24. listopada 2017., u kojoj se navodi da se Gradskom vijeću Grada Varaždina predlaže umjesto Zdravka Rogine, kojem miruje mandat, imenovati drugu osobu u Odbor za prostorno uređenje, komunalno-stambeno gospodarstvo i zaštitu okoliša, skraćeni zapisnik sa 5. sjednice Gradskog vijeća Grada Varaždina održane 24. listopada 2017., kojim se pod točkom 6.4. navodi da se raspravljalo o izvješću o radu trgovačkog društva Vartop d.o.o. za 2016. te da se pod točkom 11. raspravljalo o izborima i imenovanjima, ali bez odlučivanja o imenovanju direktora trgovačkog društva VARTOP d.o.o., skraćeni zapisnik sa 6. sjednice Gradskog vijeća Grada Varaždina održane 28. studenoga 2017., kojim se pod točkom 5. navodi da se raspravljalo o izborima i imenovanjima, ali bez odlučivanja o imenovanju direktora trgovačkog društva VARTOP d.o.o. te Pravovaljana kandidacijska lista za izbor članova Gradskog vijeća Grada Varaždina za lokalne izbore održane u svibnju 2017. za kandidacijsku listu grupe birača, čiji je nositelj bio Ivan Čehok, a kandidati Zlatan Avar i Zdravko Rogina.

Povjerenstvo je uvidom u izvadak iz sudskog registra Trgovačkog suda u Varaždinu utvrdilo da je pod matičnim brojem subjekta 070117395, OIB: 91016122289, upisano trgovačko društvo VARTOP d.o.o., sa sjedištem u Varaždinu.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Iz pribavljenih očitovanja i dokumentacije, utvrđeno je da je na temelju punomoći dužnosnika Ivana Čehoka, gradonačelnika, dužnosnik Zlatan Avar, zamjenik gradonačelnika, sudjelovao na sjednici Skupštine trgovačkog društva Vartop d.o.o. održanoj dana 18. listopada 2017. te da je potpisao odluku kojom se Zdravka Roginu imenuje direktorom trgovačkog društva Vartop d.o.o., čiji je jedini osnivač Grad Varaždin, i to najduže do isteka roka od jedne godine, odnosno do provedbe javnog natječaja za imenovanje direktora, iz razloga jer je prethodni direktor podnio ostavku na ovu funkciju te je gradonačelnik bio spriječen sudjelovati na istoj sjednici Skupštine. Navedena odluka o imenovanju donesena je bez prijedloga predstavničkog tijela, odnosno u ovome slučaju Gradskog vijeća Grada Varaždina, koje je o tome obaviješteno na sjednici održanoj 24.listopada 2017.

Sukladno odredbama Statuta Grada Varaždina, gradonačelnik Grada Varaždina obavlja funkciju člana skupštine trgovačkih društava u kojima Grad Varaždin ima 100% udjela u vlasništvu (temeljnom kapitalu), te je ovlašten odrediti predstavnika Grada Varaždina u skupštinama navedenih trgovačkih društava.

Stoga nije sporno da gradonačelnik Grada Varaždina, odnosno osoba koju za to ovlasti, sudjeluje u radu Skupštine trgovačkog društva Vartop d.o.o., niti da u tom svojstvu donosi odluku, ali kada donosi odluku o imenovanju direktora (uprave) trgovačkog društva, sukladno djelokrugu skupštine, dužan je osim odredbi Statuta Grada Varaždina i općeg propisa o trgovačkim društvima pridržavati se i odredbi propisa kojima je uređeno imenovanje članova uprave trgovačkih društava u vlasništvu jedinice lokalne ili područne (regionalne) samouprave.

Stoga dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva moraju voditi brigu i o poštivanju odredbi članka 15. stavka 2. ZSSI-a.

Obzirom da navedenog prijedloga u ovome slučaju nije bilo, proizlazi da je imenovanjem direktora trgovačkog društva Vartop d.o.o., bez prijedloga Gradskog vijeća Grada Varaždina, dužnosnik Zlatan Avar, zamjenik gradonačelnika Grada Važadina do 7. lipnja 2021., počinio moguću povredu odredbe članka 15. stavka 2. ZSSI-a.

Sukladno odredbi članka 39. stavka 3. ZSSI-a, poziva se dužnosnik Zlatan Avar da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zlatan Avar, elektroničkom dostavom
2. Objava na internetskoj stranici Povjerenstva
3. Pismohrana